Jamin
1Ida Sang Hyang Widi Wasa ngandika asapuniki: “Pada mendep tur padingehangja sabdan Ulune, ih pulo-pulone ane joh-joh. Pada sediaja ngaturang prakaran kitane di pangadilan. Kita lakar maan sela buat ngraos. Jalanja iraga ka pangadilan buat mastiang, nyenke ane beneh.
2Nyenke ane nekaang sang jayengrana uli kangin, tur ngawinang ia menang milehan? Nyenke ane maang ia kamenangan marep teken pararatu muah bangsa-bangsane? Pedangnyane nyempal musuhne kanti bah, satmaka musuhne ento abu. Panah-panahnyane nyambehang musuhne buka angine ngamepehang gumpang.
3Ia nututin tur nguber musuhne tur setata rahayu di pajalannyane. Ia majalan becat pesan satmaka ia tusing ngenjekin tanah.
4Nyenke ane ngadakang unduke ento makejang? Nyenke ane mastiang jalan sejarahne? Ulun Sang Hyang Widi Wasa suba ada dugas pangawite, tur Ulun lakar ada dipanyuudne.
5Bangsane ane di gumine ane joh-joh suba pada nepukin unduk ane kardi Ulun. Ia suba pada takut tur ngetor kabatek baan jejehne. Sawireh keto ia lantas pada mapunduh ajaka makejang tur pada teka mai.
6Tukang-tukange pada saling tulungin muah saling lipurang ajaka timpalne.
7Tukang kayune ngraos teken tukang mase kene: ‘Melah pesan pagaene ene!’ Anake ane ngukir arcane kanti alus nglipurang anake ane macek arcane ento. Kene raosne: ‘Pepatriane suba melah.’ Sasubane keto ia lantas ngejang arcane ento di tongosne tur kapacek baan paku.
8Nanging kita ih Israel, parekan Ulune, kita ene kaulan Ulune ane suba pilih Ulun. Kita ene katurunan Abraham, sawitran Ulune.
9Ulun suba ngaba kita uli tanggun gumine. Ulun ngaukin kita uli bucu-bucun gumine ane paling joh, tur ngandika teken kita kene: ‘Kita ene parekan Ulune, Ulun tusingja nulak kita, nanging milih kita.’
10Edaja jejeh! Ulun ngiangin kita. Ulun ene Widin kitane. Edaja ada unduk ane majejehin kita. Ulun lakar nadiang kita siteng, tur lakar nulungin kita. Ulun lakar nyayubin kita tur ngrahayuang kita.
11Anake ane gedeg teken kita lakar nandang kimud ulihan kakalahannyane. Anake ane maperang nglawan kita lakar mati,
12tur lakar sirna uli di gumine ene.
13Ulun Sang Hyang Widi Wasa, Widin kitane. Ulun nguatang kita maduluran pangandika kene: ‘Edaja takut. Ulun ane lakar nulungin kita.’”
14Ida Sang Hyang Widi Wasa ngandika sapuniki: “Ih Israel, yadiastu kita cenik tur lemet, edaja kita takut. Ulun lakar nulungin kita. Ulun Widin Israele ane suci. Ulun ngraga ane ngrahayuang kita.
15Ulun lakar nadiang kita buka panyosohane ane magigi anyar tur mangan. Kita lakar nyosoh gunung-gunung tur ngenyagang ia. Bukit-bukite lakar remuk dadi abu.
16Kita lakar ngentungang ia ka ambarane. Angine lakar ngampehang ia tur ia lakar kabrarakang baan angin barete. Sasubane keto kita lakar muponin rahayu sawireh Ulun ane dadi Widin kitane. Kita lakar muji Ulun, Widin Israele ane suci.
17Dikalan kaulan Ulune bedak merluang yeh, dikalan kekolonganne tuh ulihan bedak, ditu Ulun Sang Hyang Widi Wasa lakar ngisinin pangastawannyane. Ulun Widin Israele tusing taen lakar ngutang ia.
18Ulun lakar ngae tukad ane membah di selagan bukite ane melakang, tur klebutan yehe membah di lebak-lebake. Ulun lakar ngubah tegal melakange dadi tlaga, tur tanahe ane tuh lakar dadiang Ulun klebutan yeh.
19Ulun lakar numbuhang kayu aras, akasia, cemara muah punyan saitun di tegal melakange. Tanahe ane tuh lakar katumbuhin alas, nah ento alas cemara, jinten muah sipres.
20Rakyate lakar pada nepukin unduke ene tur pada nawang mungguing Ulun Sang Hyang Widi Wasa ane suba ngadakang ento makejang. Ia lakar pada teka tur pada nawang mungguing Widin Israele ane suci ane suba ngadakang ento makejang.”
Ida S
21Ida Sang Hyang Widi Wasa, ratun wong Israele sampun ngandika sapuniki: “Ih paradewan parabangsane, edengang jani prakaran kitane. Edengang kanda-kandan kitane ane paling beneha.
22Maija tur tegarang ramalang apa ane lakar teka, apanga iraga nawang buin pidan unduke ento lakar kasidan. Terangangja teken pangadilane paundukan-paundukane ane suba liwat, tur tuturang teken Ulun apa artinne ento makejang.
23Tuturang teken Ulun paundukan-paundukan ane lakar teka, apanga Ulun nawang mungguing kita ento saja dewa! Tegarangja ngae paundukan ane melah wiadin tekaangja makudang-kudang bencana. Dadiangja Ulun ajak makejang takut tur angob.
24Kita ajak makejang muah pagaen kitane makejang ento tan paguna. Anake ane nyumbah kita ento nyenebin ati.
25Ulun suba milih anak adiri ane nongos di gumine kangin. Ia lakar tekaang Ulun buat ngebug uli kaja. Ia lakar nyekjek parapamrentahe tan bina buka nyekjek endute, tan bina buka tukang payuke nyekjek luluh.
26Nyenke uli pantaran kita, ane lakar ngramalang mungguing unduke ento lakar kasidan? Apanga iraga nyidayang muktiang mungguing kita saja beneh. Tusing ada uli pantaran kitane ane ngraos angan abuku ngenain unduke ento. Tusing ada anak ningeh kita ngraos angan abuku.
27Ulun Sang Hyang Widi Wasa, ane pangawit suba nuturang ortane ento teken Sion. Ulun suba ngutus utusan ka Yerusalem maduluran pangandika kene: ‘Bangsan kitane lakar teka. Ia lakar pada mulih.’
28Dikalane Ulun nlektekang paradewane ento di pantarannyane tusing ada ngelah unduk ane nyandang orahanga. Tusing ada ane nyidayang nyautin patakon Ulune.
29Dewa-dewane ento makejang tan paguna. Ia ajaka makejang tuara bisa ngudiang-ngudiang. Sakancan arcane ento lemet tur tuara ngelah kakuatan.”
zsm_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn